Foto: Hina

OPĆINSKI RADNI SUD u Zagrebu, pod predsjedanjem sutkinje Lidije Repar Habulinec, objavio je danas nepravomoćnu presudu u sudskom sporu između Karoline Vidović Krišto, zaposlenice HRT-a i članice HHO-a, priopćio je Hrvatski helsinški odbor.



Presudom je potvrđeno da je izvanredni otkaz koji je direktor HRT-a Goran Radman dao Karolini Vidović Krišto, koja je vodila emisiju "Slika Hrvatske", nezakonit. Sud je također naložio HRT-u da Vidović Krišto vrati na njezino staro radno mjesto.



Vidović Krišto dobila je otkaz nakon što je na 82 adrese novinara i kreativnog osoblja HRT-a poslala poruku čiji je naslov glasio "u Novoj godini Etički kodeks, Opća pravila i Glavni ravnatelj koji poštuje ljudska prava i demokraciju". U odluci o otkazu stajalo je kako je poruka iskorištena za uvredljive komentare na račun glavnog ravnatelja Gorana Radmana. Prije izvanrednog otkazivanja ugovora o radu Vidović Krišto se u pisanom očitovanju Radmanu ispričala ukoliko ga je osobno povrijedila, ističući da nije zaslužila sankcije, a kamoli najtežu mjeru, izvanredni otkaz.



U emisiji obradila temu "Pedofilija kao temelj spolnog odgoja?"

Tekst se nastavlja ispod oglasa

Puno više prašine Karolina Vidović Krišto podigla je tijekom jedne od njezinih emisija Slika Hrvatske, koja je ukinuta zbog iskrivljavanja činjenica o zdravstvenom odgoju u školama. U emisiji u kojoj je tema bila "Pedofilija kao temelj spolnog odgoja?" pročitala je pismo gledatelja koji uvođenje spolnog odgoja u hrvatske škole poistovjetio sa seksualnim zlostavljanjem mladih i djece. Jednom je prilikom na svojem Facebooku izjavila kako su 85 posto pedofila komoseksualci. Nakon što je ukinuta emisija, podršku je Vidović Krišto pružio zagrebački nadbiskup kardinal Josip Bozanić koji ju je primio u Nadbiskupskom dvoru u Zagrebu.



Zagreb Pride 2013. godine izabrao je Vidović Krišto za najvećeg homofoba godine, nakon čega ih je ona tužila tvrdeći da su joj time povrijedili dostojanstvo, čast i ugled. I tu je parnicu dobila.